Ek het nog altyd gewonder oor daai appeltjie — ek sweer dis met die vlesige oordaad van ‘n mango wat Eva vir Adam verlei het. ‘n Appel doen dit net eenvoudig nie vir my nie. Mango’s, ja — ek swig telkens voor die versoeking. Die kleur en geur laat my altyd meer koop as wat ek kan hanteer en dan sit ek met vrugte wat smeek om geëet te word.
Hierdie jellie is net die ding om te maak – dis so lekker, jy sal al jou mangos sommer begin ryp wens. As jy nie lemmetjies in die hande kan kry nie, of voel dis te duur, kan jy gewone suurlemoen gebruik.